जनम के अलावा निशान्त नाट्य मंच दिल्ली में एक प्रमुख समूह था, जो एक वैचारिक समझ के साथ नुक्कड़ नाटक करता था। पिछले एक दशक में उसकी सक्रियता सामने नहीं आयी। इधर पांच-सात वर्षों में दिल्ली में नुक्कड़ नाटक के क्षेत्र में जिस एक नाट्य-दल ने सर्वाधिक महत्वपूर्ण सक्रियता दिखायी है वह है अस्मिता थियेटर ग्रुप। प्रसिद्ध रंगकर्मी अरविन्द गौड़ के नेतृत्व में अस्मिता ने सामाजिक-शैक्षणिक मुद्दों और युवाओं पर केन्द्रित अपने नये ढंग के नुक्कड़ नाटकों से एक नयी धारा का सूत्रपात किया है। ये नाटक विभिन्न जनान्दोलनों का हिस्सा बनने के अलावा स्कूलों-कॉलेजों और गली-मुहल्लों तक भी पहुंच रहे हैं। पर ये नाटक परंपरागत नुक्कड़ नाटकों से इस मायने में काफी अलग हैं कि वे जनता के सामने कोई स्पष्ट राजनीतिक दिशा नहीं रखते।